NUESA LITERÀRIA: Respecte\nImage from unsplash image's bank by Mathew T Rader\n"Masclets", "Machitos", van de guais, de pallassets, de bons paios, d'intensament sociables... dissimulen quan poden una concepció de la vida ultratradicional; quan porten massa alcohol al damunt els costa més d'amagar. Miren els culs de les noies sense poder-ho evitar; es pensen que un piropo, a les dones, els fa feliç, no veuen que sovint els fa vergonya, que se senten intimidades, i que no sempre es queden prou tranquil·les com per a fotre'ls un moc. Quan alguna els fot un moc i exigeix no ser tocada o piropejada l'anomenen estreta, o "tortillera", com si ser lesbiana fos negatiu, com si representes una condició inferior a ser heterosexual.\nQuan es descuiden d'intentar semblar progres, en critiquen alguna altra per anar massa fresca; a ulls d'ells una dona ha d'anar tapada, perquè si no va tapada vol dir que vol "guerra". Per ells una dona en realitat té una imatge feta per als ulls del mascle; no ho reconeixeran mai, fins i tot faran campanya contra això que acabo d'escriure, però en el seu dia a dia, sobretot quan beuen més del compte, evidencien això que íntimament ja pensen i que al llarg de dècades han absorbit del seu entorn de mascles "machitos", eh! Que guais que som! eh! Quina penya que som!\nEs pensen que en to de broma tot és permès, fins i tot la seva misogínia; també és veritat que no saben què vol dir misogínia. La broma és per ells l'escletxa per on ataquen i destrueixen el que no entenen o el que saben que mai no podran assolir. La broma, quan es torna burla, els permet ser grollers, ser injustos, ser racistes, ser masclistes, enriure-se'n de les persones amb deficiències, ofendre els qui no pensen com ells en qualsevol tema. La broma, la paròdia, tant més agressiva com més alcohol han absorbit, treu d'ells la bèstia gelosa i orgullosa que exhala la imposició d'una concepció ancestral de la vida en què les dones ho fan tot i l'home és el client de l'hotel domèstic.\nCom la majoria de la societat, associen l'atractiu sexual al cos nu. No entenen que hi ha persones que bo i que sentim atracció per les dones (o pels homes segons l'orientació de cadascú), no associem aquesta atracció a cap part concreta del cos, sinó a la realitat humana de la persona, a la qual coneixem a través de la paraula, l'amistat, i el respecte (també trobem atractiu el cos). Quan cada estiu un servidor, amb milers d'altres servidors, conviu en nuesa amb centenars de persones de totes les edats i sexes, el cos ja no té cap reclam i ja no esdevé obsessió de res. Un cos humà és per damunt de tot una persona, i és atractiva la persona sencera, no pas un organ, un feix de grassa o de proteina, o la visió de determinada corba. Però com que ells no ho entenen, i com que sospiten que no podran mai entendre-ho, converteixen la seva frustració en sarcasme, cinisme, menyspreu, i a l'últim en exclusió.\nNo es pot conviure amb qui no és respectuós amb l'altre, amb qui no té un mínim de tendresa, amb qui se'n riu de l'amor, amb qui el confon amb promiscuïtat o sexe irresponsable, amb qui malgrat tot això considera fresques, putes o provocadores les dones que es vesteixen com volen; amb qui se'n riu dels grassos, o dels deficients... amb qui considera la dona algú a qui el marit ha de prohibir vestir-se d'una manera o d'una altra... amb qui es pren la familiaritats de grapejar la qui li agrada sense preguntar-se si a ella li agrada, i sense entendre que no cal arribar a que t'hagin de respondre amb un moc o amb un exabrupte perquè les deixi tranquil·les i les tracti amb el mateix respecte que si fossin mascles.\nPosted by Nuesa Literària at 5:39 AM


Troben dos cadàvers al pou d'una empresa de Valladolid\nEls cossos sense vida de dues persones han estat localitzats al pou d'una empresa de Valladolid. La troballa es va produir durant la tarda d'aquest divendres i, segons les primeres informacions, els cadàvers corresponen a dos treballadors d'una fàbrica de pinsos que s'haurien precipitat accidentalment a l'interior d'una fossa sèptica ubicada al Camino Viejo de Simancas. El forat en el qual han estat trobats els cossos té uns 50 centímetres de diàmetre i quatre metres de profunditat.\nL'incident s'ha produït cap a les 20.14 hores de la tarda d'aquest divendres i, segons la informació publicada per diaris locals, les víctimes són dos treballadors de 58 i 48 anys. La investigació apunta que un d'ells -l'encarregat de manteniment de l'empresa- perdia la vida en relliscar mentre netejava el pou i el segon, un camioner, moria pels gasos en intentar rescatar-lo.\nLa fossa sèptica a la qual es van precipitar té uns 50 centímetres de diàmetre i quatre metres de profunditat. Fins al lloc dels fets es van desplaçar efectius de Protecció Civil, Bombers de Valladolid, Cos Nacional de Policia, Policia Local i una UVI mòbil. Segons informen fonts del Servei d'Emergències 112, en un primer moment efectius dels bombers de Valladolid van provar de recuperar el cos d'una persona, encara que finalment van ser extrets dos cossos.


La policia investiga una onada de robatoris que hauria afectat el xalet del fiscal general\n20/08/2016 (08:57 CET)\nLa policia investiga amb la màxima discreció i secretisme un seguit de robatoris un dels quals hauria afectat el xalet on resideix, a la Cortinada, el fiscal general de l’Estat, Alfons Alberca. El fet que el furt amb força hagi afectat el màxim responsable del ministeri públic ha comportat que la direcció del cos hagi donat directrius de màxima prudència i cautela sobre el cas. Les fonts consultades no han pogut determinar l’abast de l’acció delictiva de la qual hauria estat víctima l’habitatge on viu la família d’Alberca.\nHi ha molt silenci sobre la investigació. De fet, encara hi ha el dubte de si va ser un fet premeditat, és a dir, els autors del furt haurien pretès entrar al domicili d’Alberca, o si va ser un fet totalment casual. Hores d’ara, les fonts consultades s’inclinen a pensar que va ser una simple casualitat. A la mateixa zona i en d’altres de properes, segons les fonts consultades, hi hauria hagut altres efraccions, encara que no pas totes van ser consumades. Algunes es van quedar en intent. El cas que va afectar el domicili del fiscal general s’hauria donat fa dos caps de setmana.


Els Mossos d'Esquadra van detenir la nit del passat 22 de setembre el conductor d'un autocar amb 46 passatgers per quadruplicar la taxa d'alcohol permesa mentre circulava per la C-32 al terme municipal de Mataró. El detingut és un home de 49 anys, veí de Barcelona i de nacionalitat espanyola. L'autocar, que es dirigia cap a l'aeroport del Prat, circulava fent ziga-zagues per l'autopista posant en risc els passatgers, que van decidir fer parar el vehicle al voral de la C-32, al punt quilomètric 111.\nTot seguit, els Mossos d'Esquadra van tenir coneixement que hi havia un autocar aturat al marge de la C-32 sentit Barcelona, a la localitat de Mataró. Tot semblava indicar que el vehicle estava avariat i, per tant, una patrulla es va desplaçar al lloc dels fets.\nQuan els agents hi van arribar, els passatgers els van informar que l'autobús circulava fent ziga-zagues de manera que van prendre la decisió de dir-li al conductor que aturés el vehicle immediatament, ja que estava posant la seva vida en perill i podia provocar un accident.\nDavant l'evidència que l'home conduïa l'autocar sota els efectes de l'alcohol, els mossos li van fer la prova d'alcoholèmia i va donar positiu amb una taxa penal de 0,69 mg/l d'alcohol en aire espirat, més de quatre vegades la taxa permesa legalment que és de 0,15 mg/l. Per aquest fet, els agents van detenir el conductor del vehicle com a presumpte autor d'un delicte contra la seguretat viària.


tens un racó dalt del món: Continua el repte del 85è joc literari\nEl dia 3 de desembre us vaig proposar un repte al 85è joc literari.\nEs tracta de trobar títols de llibres barrejats pel mig d'un text.\nDonaré 1 punt a qui trobi 4 títols i 2 punts a qui en trobi 8. De fet, a l'hora de crear el text em vaig basar en 8 títols de llibre concrets, però per casualitat n'hi ha molts més. Per a motivar la seva búsqueda regalaré un punt extra per al sorteig del premi del mes a la persona que trobi més títols.\nObtenir aquest tercer punt serà molt difícil, ja que la gent que està participant m'està sorprenent agradablement. De moment, el rècord ja està en 40 títols localitzats, però entre tothom ja n'heu vist 77!\nUs recordo que cal trobar el títol de llibres i dir-me el nom de l'autor/a. Val a dir que alguns panticipants han tingut molt enginy.\nEl termini per a participar en aquest i a la resta de jocs del mes de desembre acaba el 6 de gener. L'últim dia de l'any proposaré el darrer joc, en certa manera especial.\n88è joc literari\nPublicat por Jesús M. Tibau at 14:11\na jugar companys!!!\n27 de desembre de 2008 a les 15:23\nAprofito que estic de vacances per passar a desitjar-vos Bones festes.\nA veure si també puc participar a aquest repte (que mai trobo temps per posar-m'hi)\n27 de desembre de 2008 a les 17:10\nFriso per veure'n els resultats.\nJo només vaig aconseguir-ne vuit o deu i vaig queadar encallat. Quin és el "truco" ? Com s'ho fan ?\n27 de desembre de 2008 a les 18:38\n27 de desembre de 2008 a les 21:21\nHola Jesús. Crec que sóc anticoncurs. No, no; no creguis que hi vagi en contra o faci apologia, contra tot joc i contra tot concurs, lluitant a favor de la seva inexistència. Al contrari, penso que hi ha jocs i jocs. Aquests jocs literaris els trobo divertits i lloables. No. És, la meva, una qüestió d'incompatibilitat. Sóc anticoncrus de la mateixa manera que una espurna és anti goteta d'aigua. Si et plau interpreta'm com vulguis, com a espurna o com a goteta d'aigua. Els efectes són pràcticament els mateixos: evaporació precipitada o apagada prematura;incompatibilitat, per ser precisos.\nRes,a cuidar-se de les inclemències, que està el temps molt mogut... però amb una pinta de ser ell mateix, un genuí hivern com els d'abans.\n27 de desembre de 2008 a les 22:13


Trobades al voltant de la lectura | Activitats | CCCB\n3 juliol - 1 agost 2020\nAquest mes de juliol obrim un espai d’accés lliure al Pati de les Dones per reivindicar la literatura com a eina d’aprenentatge i reflexió. Cada semana, us proposem un taller o espectacle inspirat en un llibre. A les trobades, adreçades a famílies, joves i infants, podreu conversar amb autors, il·lustradors i narradors sobre art, cinema, fotografia, dansa, arquitectura, feminismes o ciència.\n«Trobades al voltant de la lectura» és un programa comissariat per l’antropòloga i especialista en literatura infantil Anna Juan Cantavella.\n4 juliol - 18.00\n«Ni tu ni jo. Una història de veïnatges»\nA partir del llibre Veïns d’Àngel Burgas, Ignasi Blanch i Anna Aparicio, Babulinka.\nTaller animat i dirigit per Anna Aparicio.\nLa ciutat és terreny de joc i... també de conflictes. En aquest taller coneixerem dos infants que viuen a un llibre, un a la pàgina de la dreta i l’altre a la de l’esquerra, separats pel plec. Dues vides, dos mons, dues mirades. Però... i si s’atrevissin a travessar el plec i flanquejar fronteres?\nTot escoltant aquesta història, participarem de la creació en directe per part d’una de les il·lustradores de l’obra i experimentarem amb colors i formes per transformar les mirades, a través del joc.\n11 juliol - 18.00\n«Cartografia del meu cos»\nA partir del llibre de Yagyu Genichiro, Costras, Media Vaca.\nTaller animat i dirigit per Natàlia d’Oh! Contes.\nDe cap a peus, el nostre cos com a territori. Som un espai per imaginar mil aventures, recórrer itineraris desconeguts i explorar indrets llunyans.\nAmb els llibres de la col·lecció El mapa de mi cuerpo, editats per Media vaca com a passaport, ens endinsarem en un fabulós viatge, el més llarg i el més proper alhora, pels confins del nostre cos.\n18 juliol - 18.00\n«African Meninas: sobre lideratge, resistència i dret a la defensa»\nA partir del llibre Karo Moret, Rachel Gato, Ana Cebrián y Sara Fratini African-meninas: liderazgo femenino africano, Wanafrika.\nQuants referents de dones africanes i afro-descendents coneixem? Quants podem recordar de la nostra infància?\nEl llibre African-meninas recull 30 biografies de lidereses polítiques, socials, científiques, esportistes i filòsofes de figures legendàries i contemporànies de la vasta i diversa geografia africana.\nEl taller es planteja com un espai de reflexió on, a través de lectures dramatitzades coneixerem fragments de la vida d’algunes d’elles i conversarem sobre lideratge, migració o resistència.\n25 juliol - 18.00\n«Albirant monstres: un bestiari del segle XXI»\nA partir del llibre de Marie G. Rohde, SOS Monstres de veritat amenacen el planeta, Zahorí books.\nTaller animat i dirigit per l’autora Marie G. Rohde.\nEl Bestiari era l'àlbum de Pokémons de l'antiguitat. En ell horribles monstres encarnaven tot allò que les persones temien o no podien explicar. Avui dia hi torna a haver molts monstres rondant pel planeta: sobrevolen els nostres caps, descansen en les profunditats de la mar i fins i tot s'amaguen a les clavegueres de Barcelona. Qui són? Què mengen? Per què els agrada tant viure entre nosaltres? Serem capaços de reconèixer-los? Marie G. Rohde, especialista en monstres i autora de S.O.S. Monstres de veritat, ens proposa fer un Bestiari que identifiqui els monstres de segle XXI.\n1 agost - 18.00\n«La casa del vent»\nA partir del llibre d’Ana Cristina Herreros y Jesús Gabán, Paporco, Libros de las malas compañías.\nEspectacle de contes amb objectes de Sherezade Bardají.\nVolo sense ales et toco i no em veus,\nparlo sense boca I camino sense peus.\nQui sóc? Benvingut a casa meva!\nEls divendres de juliol, sessions per a entitats socials\nSi sou una entitat social i us interessa assistir a les «Trobades al voltant de la lectura», oferim sessions especials de cada taller els divendres al matí a les 11.30. Per participar-hi, inscriviu-vos en aquest formulari. Les places s’adjudicaran tenint en compte els criteris de proximitat i equitat.\n3 juliol, 11.30 - «Ni tu ni jo. Una història de veïnatges»\n10 juliol, 11.30 - «Cartografia del meu cos»\n17 juliol, 11.30 - «African Meninas: sobre lideratge, resistència i dret a la defensa»\n24 juliol, 11.30 - «Albirant monstres: un bestiari del segle XXI»\n31 juliol, 11.30 - «La casa del vent»\nFormulari d'inscripció per a entitats socials\nAquesta activitat forma part de Programació familiar\nDivendres sessions especials per a entitats socials a les 11.30\nLa realització dels tallers està subjecta a les indicacions del Departament de Salut en relació amb la COVID-19. Consulta les mesures per participar a l'activitat de manera segura.\n3 juliol - 29 agost 2020 Educació\nTaller de creació d'una escultura sonora amb Mònica Rikić\n4 juliol 2020 Educació


Representants d’universitats de l’Orient Mitjà coneixen de primera mà el Programa de suport de la UB a persones refugiades - Fundació Solidaritat Universitat de Barcelona\nHome Notícies Representants d’universitats de l’Orient Mitjà coneixen de primera mà el Programa de suport de la UB a persones refugiades\n03/12/2018 26/11/2020 Notícies, Persones refugiades\nEn el marc del projecte europeu RESCUE, membres de les oficines de suport a estudiants refugiats d’universitats de Jordània, el Líban i el Kurdistan iraquià s’han reunit amb àrees de la UB i altres entitats i administracions que fan possible el Programa.\nUna delegació de 24 persones d’universitats de Jordània, el Líban i el Kurdistan iraquià han visitat, del 28 al 30 de novembre, la Universitat de Barcelona en el marc del projecte europeu RESCUE, que pretén millorar l’accés de les persones desplaçades i refugiades a les universitats de l’Orient Mitjà i el Nord d’Àfrica mitjançant la creació i gestió d’oficines de suport ad hoc. Aquestes oficines entraran en funcionament a les universitats de Zarqa, Al-Zaytoonah i Yarmouk (Jordània), Lebanese University i USEK (Líban), i Universitat de Duhok i Universitat Politècnica de Duhok (Iraq).\nUna de les accions del projecte RESCUE ha estat la visita d’estudis de membres d’aquestes oficines a la Universitat de Barcelona per conèixer com es desenvolupen i gestionen les accions del Programa de suport de la UB a persones refugiades i provinents de zones en conflicte.\nEl 28 de novembre la delegació ha estat rebuda per la vicerectora d’Igualtat i Acció Social de la UB, Maite Vilalta; la responsable acadèmica del projecte RESCUE a la UB, Carme Panchón,\ni la coordinadora del Programa de suport de la UB a persones refugiades, Cati Jerez.\nLa vicerectora ha destacat que tant aquest Programa com la participació de la UB al projecte RESCUE s’emmarquen en el compromís de la Universitat de Barcelona de defensar els drets humans i contribuir a la consecució dels Objectius de Desenvolupament Sostenible (ODS) de l’Agenda 2030 de les Nacions Unides, la qual es basa en la filosofia de «no deixar ningú enrere».\nSobre aquest punt, Cati Jerez ha recalcat que la raó de ser del Programa de suport de la UB i del RESCUE és que, segons dades de les Nacions Unides, només un 1 % de les persones refugiades en edat universitària tenen accés a la universitat, mentre que la mitjana mundial és del 36 %.\nEl Programa de la UB, que actualment dona cobertura a 28 persones i que en el proper any n’albergarà 15 més, es desenvolupa en coordinació amb diversos actors de la Universitat de Barcelona i en cooperació amb ONG i administracions locals, supramunicipals i autonòmiques.\nEn el marc de la visita d’estudis, durant el matí del 28 de novembre s’han presentat les línies generals del Programa de la UB, i les seves accions de seguiment i suport emocional. A més, estudiants de la primera edició del Programa han explicat la seva experiència. A la tarda, els representants universitaris de l’Orient Mitjà s’han reunit amb estudiants de la segona edició del Programa en un dels col·legis majors de la UB on s’allotgen, i on el cap d’estudis ha explicat la tasca d’integració social que es realitza amb l’alumnat. Igualment, la mateixa tarda, la delegació de representants universitaris s’ha trobat amb membres d’ACATHI, una de les entitats especialitzades en refugi que col·labora amb el Programa de la UB en matèria d’allotjament i de suport a les persones acollides.\nEn el segon dia de la visita, el 29 de novembre, el grup ha rebut informació sobre el sistema d’asil a Espanya per part del Centre d’Informació per a Treballadors Estrangers (CITE) de CCOO de Catalunya, que col·labora amb el Programa de la UB en l’àmbit de l’assessorament legal. Els representats universitaris han conegut les dinàmiques de reassentament del Govern espanyol segons la ruta d’arribada de les persones desplaçades, així com una novetat molt recent de la llei espanyola (pendent de reglamentació) que permetria que estudiants de màster i doctorat poguessin entrar al país sense necessitat de visat d’estudis. A continuació, la delegació ha mantingut una reunió institucional amb Ignasi Calbó, coordinador del programa Barcelona Ciutat Refugi de l’Ajuntament de Barcelona, amb què la UB té un conveni de col·laboració per al desenvolupament del curs de transició als estudis de grau i formació en drets humans i cultura de pau, dins del Programa de suport a persones refugiades.\nEl darrer dia de la visita, el 30 de novembre, s’ha centrat en trobades amb diferents actors de la UB que fan possible el Programa: estudiants de la Facultat de Psicologia que han participat en les pràctiques d’acompanyament psicosocial; membres de l’equip de Gestió Acadèmica, amb què s’ha establert un protocol de reconeixement d’estudis previs; membres de l’Oficina de Mobilitat i Programes Internacionals (OMPI), amb què es tracten casuístiques relacionades amb estudiants Erasmus Mundus; professorat de la Facultat d’Economia i Empresa, amb què s’ha elaborat un Pla d’Acció Tutorial (PAT), i professorat del curs de transició als estudis de grau, que ha implementat una metodologia específica d’ensenyament dels idiomes català i castellà dissenyada per Serveis Lingüístics.\nEl projecte RESCUE (Refugees Education Support in MENA countries)


Els salts d'aigua i la vinyes de Canaletes - senderisme autoguiat\nQue voir à: Els salts d'aigua i la vinyes de Canaletes\nAgafarem, a la dreta, el corriol d'accés al salt dels Capellans, al fons de la riera. Per continuar, tornarem a aquest mateix punt per seguir cap a l'esquerra, vorejant el salt per sobre. És un dels...\nGirem a la dreta on trobarem el sender que recorre la part de dalt del salt, per on continuarem l'itinerari, tot vorejant-lo. També val la pens visitar el salt des del mateix llit de la riera. Per...\nSeguirem cap a l'esquerra. En aquests torrents d'hàbitat ben conservats, hom hi destaca la presència de la tortuga de rierol.\nA més de l'enrevessat salt, que podem veure des de sota mateix, la gran protagonista de la zona és la capil·lera o falzia vera, un tipus de falguera que prolifera abundantment a les parets de la...\nPaisatge agroforestal de vinya\nEls dos primers salts preciosos i ben senyalitzats. Els dos darrers no estan senyalitzats. No hi són les cordes per baixar al salt del cargol i complica baixar i després pujar. No recomanable per anar amb nens petits.\nEnvoltats de bosc, els torrents que van a desembocar al riu Anoia hi formen salts d’aigua de gran bellesa. A través de la ruta que hi podem fer, es poden descobrir els valors naturals dels engorjats...\nQue faire: Els salts d'aigua i la vinyes de Canaletes


La Nit d’Entitats de l’Espluga es reinventa amb un joc de preguntes entre les associacions – Espluga FM Ràdio\nLa Nit d'Entitats de l'Espluga es reinventa amb un joc de preguntes entre les associacions\nL’Ajuntament i les entitats de l’Espluga han replantejat el format de la Nit d’Entitats d’enguany per aconseguir una major implicació i donar més protagonisme a les associacions del municipi. Com cada any, se celebrarà el dissabte 27 de gener coincidint amb la celebració de la Fira de Sant Vicenç.\n“El Joc del Perxe, alego contesto” és una de les apostes d’aquest 2018. Es tracta d’un joc de preguntes sobre l’Espluga en què hi participaran les entitats per equips i hauran de respondre correctament les qüestions per superar les fases eliminatòries competint amb la resta d’associacions del municipi. El nombre de preguntes i la dificultat de les mateixes s’incrementarà en cada fase fins a determinar l’entitat guanyadora del joc. Les associacions hi podran participar amb equips d’un màxim de 6 membres i s’hi poden inscriure fins al dia 17 de gener.\nÀUDIO: Erika Soriano, regidora de festes, descriu la proposta\nTant per la regidora de festes, Erika Soriano, com per les representants de la Coordinadora d’Entitats, el joc de preguntes espera convertir-se en una proposta per implicar el teixit associatiu en la Nit d’Entitats i, alhora, fer l’acte més dinàmic. “El Joc del Perxe, alego contesto” començarà abans del sopar, a dos quarts de 9 del vespre al Pavelló del Casal.\nPer organitzar aquesta vintena edició de la Nit d’Entitats de l’Espluga es va crear una comissió amb representants de diverses entitats i de l’Ajuntament. Ja aquest novembre, el Consell Sectorial d’Entitats de l’Espluga va aprovar, per unanimitat, les primeres bases de la Nit d’Entitats.\nÀUDIO: Anna Andreu, representant de la Coordinadora d’Entitats, valora la iniciativa\nEtiquetes: entitats, Espluga de Francolí, Joc del Perxe, nit d'entitats\nEndesa renova part de la xarxa elèctrica en zones boscoses de la Conca de Barberà\nL’equip de govern de Montblanc reorganitza dues de les regidories del cartipàs municipal\nEls espluguins hauran de decidir entre 15 nominacions per als premis de la Nit d’Entitats\nEl Consell d’Entitats de l’Espluga aprova les noves bases de la Nit d’Entitats\nL’Ajuntament de l’Espluga millorarà 5 carrers adjacents al Lluís Carulla\nEls reconeixements de la Nit d’Entitats de l’Espluga es decidiran per votació popular\nL’Espluga viurà un dissabte entre cervesa artesana, coques salades i música\nL’Espluga acollirà la Festa Bastonera de les Comarques Meridionals\nEl Teatre Folch i Torres del l’Espluga s’omple per celebrar la Festa de la Música\nSe suspenen els actes populars a l’Espluga durant la jornada de l’1-O


Dinamitzacions als Parcs Urbans i als Itineraris Saludables de Castelló d’Empúries – Castello.cat\nDinamitzacions als Parcs Urbans i als Itineraris Saludables de Castelló d’Empúries\nHomeDinamitzacions als Parcs Urbans i als Itineraris Saludables de Castelló d’Empúries\nCada dijous, a Castelló d’Empúries, es porten a terme sessions dirigides d’exercici físic als Parcs de Salut Urbans, un servei de Dipsalut desenvolupat per Urbansalut i en col·laboració amb l’Ajuntament de Castelló d’Empúries.\nAquests parcs són un conjunt d’aparells que conformen un circuit dissenyat per realitzar exercici físic moderat. Estan instal·lats a l’aire lliure i a l’espai públic, en aquells punts del municipi on hi ha una important afluència de persones i recursos socials i esportius pròxims. Han estat dissenyats per una comissió multidisciplinària d’experts per tal de garantir-ne la seguretat, l’accessibilitat i la idoneïtat dels aparells i dels exercicis que s’hi realitzen així com un treball homogeni de tot el cos.\nPer tal d’oferir acompanyament i orientació en l’ús dels aparells, Urbansalut porta a terme aquestes dinamitzacions conduïdes per professionals experts i dirigides a majors de 16 anys. Cada dijous, a les 18.15 h els participants es troben amb la persona que dirigeix les sessions al punt de trobada, el Parc de Salut de la zona verda de ponent situat al davant de la Residència Toribi Duran. Les sessions es fan a l’aire lliure sempre que no hi hagi condicions climatològiques adverses que l’activitat es trasllada en una zona protegida del mal temps.\nUna altra de les propostes d’Urbansalut, és la sessió de marxa nòrdica que es realitza l’últim dijous de cada mes. El mateix dinamitzador proporciona els pals per portar a terme l’activitat.\nEls Parcs Urbans de Salut tenen com a objectiu la salut, tal com el seu nom indica, i no el rendiment esportiu. Els aparells que formen aquests parcs estan enfocats a realitzar un treball de prevenció, millora i/o manteniment dels moviments necessaris per a les activitats de la vida diària per així millorar la qualitat de vida de les persones.\nSi esteu interessats en participar alguna d’aquestes activitats tan sols us heu de presentar al punt de trobada a l’hora que comença l’activitat. No cal inscripció prèvia.


L’Editorial Claret estrena col·lecció i presenta Noè i el diluvi, un relat de la Bíblia protagonitzat per Noè que ens mostra la visió d’un Déu “Salvador”\nL’Editorial Claret presenta aquest dijous 12 de desembre, a les 19.00 h, a la Sala Pere Casaldàliga de la Llibreria Claret (c/ Roger de Llúria, 5, Barcelona) “Noè i el Diluvi”, un relat de la Bíblia acompanyat de fantàstiques il·lustracions que ens mostra la visió d’un Déu “Salvador”. L’acte comptarà amb les intervencions de Marcel·lí López, director editorial de l’Editorial Claret; Mercè Tous, il·lustradora del llibre; Maria Claustre Solé, religiosa de la Companyia de Maria i professora de Sagrada Escriptura i Jesús Ballaz, autor del llibre i premi Nacional de Traducció i Crítica de llibres infantils.\nEditorial Claret, 11 desembre 19\nBallaz és llicenciat en Filosofia i Lletres i ha realitzat estudis de Teologia. És Premi Nacional de Traducció i Crítica de llibres infantils i autor de més de quaranta llibres de literatura infantil i juvenil, traduïts a diferents llengües. Mercè Tous és una jove Il·lustradora, especialitzada en infantil i juvenil amb un gran reconeixement internacional.\n“Déu desitjava iniciar una nova relació amb els homes que es comportaven de forma molt violenta. Per expressar aquest desig, la Bíblia recull aquesta bonica i dramàtica narració que també s’explica en altres cultures. Noè, la seva família i els animals es van salvar d’una terrible inundació que va cobrir tota la terra.” Així comença el llibre Noè i el diluvi, que forma part de la col·lecció Relats de Bíblia que just s’estrena amb aquesta publicació.\nLa col·lecció vol donar a conèixer el passatges més importants de la Bíblia, de l’Antic i del Nou Testament, tot explicant els diferents relats del camí cap a la Salvació. La col·lecció destaca la visió d’un Déu Salvador, un Déu que vetlla per la humanitat i ens salva, i ens ofereix una visió paritària del personatges, destacant les figures importants (ja siguin dona o home). També ens mostra una visió més cultural de la Bíblia i la influència en la cultura de la nostra societat occidental, fent menció en cada llibre d’una obra d’art ( ja sigui pintura o escultura ) relacionada amb el relat que s’està explicant.\nTal i com el papa Francesc recorda a l’encíclica Laudato Si’, el relat ens ensenya la importància de respectar la vida del nostre planeta i ens proposa una reflexió sobre el nostre comportament i la relació directa que té amb el futur. El treball aprofundeix en la visió holística de la bíblia i ens fa reflexionar sobre la relació entre els humans i la terra.\nNoè i el diluvi va dirigit a joves a partir de 6 anys i utilitza un llenguatge clar, directe i entenedor per facilitar la lectura i la comprensió al “petit lector”. Els dibuixos que ens regala la il·lustradora ens acompanyen i ens endinsen en aquest relat de la Bíblia protagonitzat per Noè.


Jorge Javier Vázquez apunta a Albert com a guanyador de 'Supervivientes'\nEl presentador va revelar en 'Sábado Deluxe' que, segons el seu pensar, Albert és el concursant de 'Supervivientes' candidat a guanyar el premi\ndilluns, 20 de maig 2019 - 09:23h\nJorge Javier Vázquez es banyava el dissabte passat en ‘Sábado Deluxe’ i donava la seua opinió sobre qui creia que podria ser el possible guanyador de ‘Supervivientes’.\nTot i que encara queda temps per a la final del ‘reality’, a estes altures, la majoria d’espectadors ja tenen el seu concursant predilecte en el cap com a possible guanyador, i el presentador del ‘reality’ no és una excepció. I és per això que ell també es va decidir a expressar la seua opinió sobre la persona que creu que té totes les qualitats per a alçar-se amb el premi guanyador.\nPer ara, «ningú es mereix guanyar»\n«Parlant de supervivència, ara mateix cap es mereix guanyar (...). S’ho han de treballar moltíssim més encara, perquè com a supervivents cap d’ells es mereix guanyar. Encara no hi ha un concursant que digues 'Ostres!', però crec que Albert apunta maneres».\nEn el plató de 'Sábado Deluxe' s'ha parlat dels possibles guanyadors | TELECINCO\nD'eixa manera es referia el presentador al deportista d’esta edició, Albert, que és atleta de salt de perxa i que es va fer famós per participar en el famós ‘dating show’ ‘Mujeres y Hombres y Viceversa’.\nPerò entre els col·laboradors que l’acompanyaven, que no estaven del tot d’acord amb Jorge Javier, va sorgir un altre possible nom, el de Mónica Hoyos. Concretament, Miguel Frigenti afirmava: «En ‘GH VIP’ la vaig posar verda, però ací m’està agradant moltíssim. Està lluitant molt».\nJorge Javier confessa que son pare «preferia un fill mort abans que un maricó».


Es disfressa de voluntari de Protecció Civil per a passar cocaïna en Burjassot\nDetingut per fer-se passar per voluntari de Protecció Civil per a vendre cocaïna en Burjassot\nA demés, en el cotxe anava una dona que va afirmar que era clienta seua\ndissabte, 9 de maig 2020 - 13:20h\nArxiu | WIKIPEDIA\nLa Policia Local de la localitat de Burjassot, en l'Horta Nord (València), ha detingut este divendres, sobre les 12.00 hores, a un home de 52 anys i veí de Paterna, de l'Horta (València), per vestir-se amb un uniforme fals del cos de Protecció Civil i fer-se passar com a voluntari per a passar cocaïna.\nSegons informa el diari 'Levante-EMV', els fets s'han produït quan agents que feien controls policials han donat l'alt al cotxe en el que viatjava el detingut per a conéixer els motius del seu desplaçament, ja que els havia sorprés com anava vestit ni tampoc l'havien reconegut per pertànyer al cos.\nDavant d'esta situació, els agents li van preguntar per què anava vestit d'eixa forma, al que l'home els va dir que era membre de Protecció Civil de Guadassuar, en la Ribera (València). No obstant això, va començar a posar-se nerviós davant de les preguntes de la policia i va començar a contestar coses sense sentit. A demés, en el cotxe anava una altra xica que no portava cap uniforme.\nRegistre del cotxe\nDavant de l'estat nerviós del conductor i les contestacions sense sentit, els agents policials li van dir als dos que baixaren del cotxe i el van registrar, a on van trobar una bossa que tenia cocaïna, 192 euros i una llibreta a on tenia anotades totes les vendes que feia d'esta substància.\nA demés, quan els agents li van dir a la dona que feia en el cotxe, els va contestar que estava comprant-li droga i que «era dels pocs que queden que et fien la cocaïna». Per estos fets, l'home va ser detingut per un delicte contra la salut pública. I també, junt a la dona, ha sigut proposat a sanció per saltar-se les normes de mobilitat decretades per l'estat d'alarma.


Xarxes Socials i Marketing - Dommia\nInici / Serveis / Xarxes Socials i Marketing\nEn l'actualitat, la visibilitat online és vital, convertint a les xarxes socials són un dels millors recursos per influir en la forma en què els consumidors perceben la teva empresa. Una estratègia social efectiva provoca l'augment d'una audiència compromesa, per això, des de Dommia, volem ajudar-te a mantenir i consolidar la teva presència social, a través de campanyes específiques i interactuant amb els seguidors de la teva empresa.\nEntenem que darrere d'un vi hi ha moltes històries: la del viticultor, el paisatge, la seva filosofia, la varietat, la seva vinificació, etc. i la de gaudir obrint cada ampolla.\nA través de la comunicació digital farem tangible l'intangible: els valors, l'essència, el sentir, la creença amb mètode i sensibilitat.\nEstem immersos en l'era de la transformació digital en els negocis, on adaptar-se i innovar haver de ser primordial.\nCada vegada són més les persones que consulten la informació sobre un restaurant, bar o local d'oci abans de visitar-lo. I, no podem deixar escapar aquesta oportunitat de donar-li una bona impressió abans que ens conegui.


Gallego, Ferran - Resultados de la búsqueda - Depósito Digital de Documentos de la UAB\nPágina principal > Resultados de la búsqueda: Gallego, Ferran\n1 p, 35.6 KB Amèrica III  / Gallego, Ferran ; Universitat Autònoma de Barcelona. Facultat de Ciències Polítiques i de Sociologia\n3 p, 59.8 KB El Món d'Entreguerres  / Gallego, Ferran ; Universitat Autònoma de Barcelona. Facultat de Filosofia i Lletres\n5 p, 103.5 KB Feixisme, Populisme i Nacionalpopulisme al Segle XX  / Gallego Margaleff, Ferran ; Universitat Autònoma de Barcelona. Facultat de Filosofia i Lletres\n2 Gallego, F.


South House Cottage Anapa Rússia - Ofertes d'hotels amb els MILLORS DESCOMPTES EN LÍNIA\nTurgeneva Street 242A, Anapa, Anapa, Rússia, 353457 - Veure al mapa\nAl visitar Anapa, vosté es sentirà com a casa a South House Cottage, què li ofereix un allotjament de qualitat i un gran servei. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nSouth House Cottage ofereix un servei impecable i compleix amb totes les exigències dels més experimentats viatgers. Les carecterístiques més important de l'hotel inclouen recepció 24 hores, express check-in/check-out, instal·lacions per a reunions i banquets , habitació familiar, instal.lacions de barbacoa.\nGaudiu de les comoditats d'alta gama com ara aire condicionat, calefacció, ventilador, aparell de televisió, cuina americana per tal de relaxar-vos després d'un cansat dia. A més, l'oci que l'hotel ofereix assegurarà que tengui molt a fer durant el dia. South House Cottage és la vostra destinació si buscau allotjament de qualitat a Anapa.\nTots els tipus de viatgers (49) Parelles (6) Viatgers en solitari (7) Famílies amb infants petits (20) Famílies amb infants grans (9) Grups (7)


La Neu al Dia - Diari digital de neu - Page 332 |\nGo Out inaugura la seva seu a Puigcerdà amb èxit total d’assistència\nEl dissabte dia 5 de desembre, Go Out va estrenar el seu local a Puigcerdà, com a botiga taller d’esquí i bicicleta de competició.\nGrange es trenca el genoll i no serà als Jocs Olímpics\nMala pata –mai millor dit– per a l'esquiador francès Jean-Baptiste Grange (10.10.1984). L'esquiador de Rossignol ja va notar que alguna cosa no funcionava bé al seu genoll dret després de finalitzar la primera màniga del gegant de Beaver Creek (EE UU), de forma que va decidir no prendre part a la segona baixada.\nSatisfactori balanç a Boí Taüll Resort\n6.500 esquiadors han passat per Boí Taüll Resort al llarg dels quatre dies que ha durant el pont. Els visitants han pogut gaudir de 27 quilòmetres esquiables al llarg de tots els dies. Destacar que aquells que ho han desitjat ja han pogut gaudir de les primeres grans baixades de la temporada, descendint des de la cota màxima, situada als 2.751 metres. Per la seva banda, l'ocupació hotelera al Resort al llarg d'aquests dies ha estat al voltant del 75%. www.boitaullresort.com\nGrandvalira tanca un pont de la Puríssima en línia de la temporada passada\nMés de 35.000 esquiadors i snowboarders han escollit Grandvalira per gaudir d’aquests dies festius, una xifra similar al resultat assolit la temporada 08-09. Al llarg del pont de la Puríssima, el domini ha ofert un total de 47 pistes que s’han pogut mantenir gràcies al treball del personal d’explotació per tal que tots els amants dels esports de neu poguessin tenir una bona arrencada de temporada, malgrat les altes temperatures.\nELDORADO FREERIDE JUNIOR 2019 PROMO\nMatt Philippi, team Völkl, a Chamonix


Coses de la llengua, per Josep Milà: d’abril 2009\nPompeu Fabra volia suprimir la lletra "h"\nA l'octubre del 1906 es va celebrar a Barcelona el Primer Congrés Internacional de la Llengua Catalana. En aquella època Pompeu Fabra, de 38 anys, vivia a Bilbao, ja que el 1902 va obtenir per oposició una càtedra de química a l'escola d'enginyers de la ciutat basca. Per formació acadèmica Pompeu Fabra era, doncs, un químic i no un filòleg, però la història el reconeix justament com "el seny ordenador de la llengua catalana". Els seus anys d'estada a Bilbao li van servir també per aprofundir en la seva veritable vocació: la filologia.\nPompeu Fabra va presentar al Congrés del 1906 una comunicació sobre "Qüestions d'ortografia catalana", una de les quals es referia a la lletra h. Fabra es manifestava partidari de suprimir del tot aquesta lletra, malgrat que sovint anés en contra de l'etimologia (HOMO, ome; HERBA, erba; HIVERNU, ivern…). No feia gaires anys que ho havia aconseguit la llengua italiana (uomo, erba, orizzontale, emisferio…) i al segle XV ja ho havia propugnat, sense èxit, l'insigne gramàtic castellà Antonio de Nebrija.\nLa proposta de suprimir la lletra h ja havia sorgit uns quants anys abans, concretament el 1890, amb l'inici de l'anomenada "campanya lingüística de l'Avenç", en què Pompeu Fabra i alguns companys seus defensaven des d'aquesta revista algunes reformes ortogràfiques, entre les quals la supressió de la h.\nFabra va viure a Bilbao fins al 1912. Aquell any, gràcies a la intervenció del president de la Diputació de Barcelona, Enric Prat de la Riba, es va crear a Barcelona una càtedra de llengua catalana i van cridar Pompeu Fabra per ocupar-la.\nEl 1913 es van publicar les Normes ortogràfiques, inspirades -i probablement redactades- per Pompeu Fabra. Malgrat la defensa aferrissada que va fer el 1906 de la supressió de la lletra h, en aquestes normes Fabra tampoc no va aconseguir el seu propòsit. Els antics companys de la revista "L'Avenç" el van deixar sol en aquesta aventura.\nTal com podem comprovar avui dia, la proposta de Fabra de suprimir la lletra h no ha reeixit, però els lingüistes encara es plantegen la qüestió de si és més important respectar l'etimologia o bé facilitar l'ortografia. Els alumnes ho tenen clar.


Serveis – Linguacom\nLinguacom ofereix serveis especialitzats en llengua, que permeten als nostres clients comunicar-se, convèncer o vendre arreu del món, en qualsevol de les llengües següents: aranès/occità, català, espanyol, èuscar, gallec, alemany, anglès, francès, italià, neerlandès, portuguès, àrab, japonès, rus i xinès (consulteu-nos per a altres llengües).\nTraducció general i especialitzada\nTextos generals, tècnics, publicitaris, audiovisuals i jurídics\nTreballem amb una xarxa de traductors amb coneixements lingüístics, conceptuals i específics de la terminologia de cada especialitat.\nTraducció publicitària: Els textos del sector publicitari requereixen un tractament especial. Els referents culturals, els jocs de paraules, les imatges, no es poden traduir literalment, ja que o bé no s’entenen o bé perden la complicitat, i acaben perdent tota la gràcia i la intenció del missatge original. Cal aconseguir que el missatge s’adapti perfectament a la cultura de la llengua de destí.\nTraducció audiovisual: En la traducció i l’adaptació audiovisual el tipus de textos forma un tot inseparable de la imatge per a la qual han estat creats. En aquest tipus de traduccions, a més, cal adaptar les referències culturals i conservar els registres, entre altres peculiaritats. Destaquen el doblatge, la subtitulació, l’audiodescripció, la localització de videojocs, etc.\nEn tots els encàrrecs hi ha dues fases: traducció a càrrec d’un traductor/a especialitzat, i revisió del text traduït.\nDocuments oficials i privats\nLa documentació que s’ha de presentar davant organismes oficials, que té caràcter confidencial o bé pot implicar responsabilitats legals requereix una traducció jurada.\nAquestes traduccions són certificades mitjançant el segell i la signatura d’un traductor jurat, nomenat pel Ministeri d’Afers Estrangers o per la Generalitat de Catalunya. El traductor/a jurat certifica amb el seu segell i signatura que la traducció és fidel i exacta a l’original, i el document resultant té el mateix valor legal que l’original.\nEn qualsevol escrit cal assegurar la correcció ortogràfica i tipogràfica, però també cal detectar i corregir errors en l’aplicació de la norma de la llengua escrita: morfosintaxi incorrecta, incoherències semàntiques, manca de precisió, frases poc adequades, tòpics, etc. Solucions que no s’obtenen consultant el diccionari o amb el corrector dels tractaments de textos.\nHi ha diversos nivells de correcció:\nCorrecció ortogràfica i tipogràfica: Es corregeixen els errors ortogràfics i es cuida l’aspecte del conjunt del text tipogràfic (accentuació, estructura dels capítols, etc.).\nCorrecció d’estil: Es corregeixen, a més de l’ortografia i de la tipografia, tots els errors gramaticals i sintàctics del text.\nCorrecció especial: S’inclouen conceptes com el desenvolupament o l’estructura dels capítols, i fins i tot la remodelació.\nTextos, informes, articles, memòries, fulletons, tríptics, catàlegs, webs, blogs, xarxes socials, etc.\nA partir d’una idea, una sèrie de documents o escrits previs, elaborem textos de nova redacció, i optimitzem textos per a webs, blogs i xarxes socials. Adaptem i modifiquem documents originals per arribar amb més facilitat al públic al qual van dirigits.\nTots els textos passen una revisió ortogràfica, tipogràfica i d’estil.\nEn les llengües següents: català, espanyol, alemany, anglès i francès\nEls webs, blogs i les xarxes socials contenen informació que cal anar variant periòdicament per adaptar-los a les necessitats dels mercats, o bé per oferir notícies sobre l’actualitat de l’empresa, el llançament de nous productes, campanyes, etc.\nOferim un servei de manteniment de webs, blogs i xarxes socials que inclou redacció, correcció i traducció, el qual permet que es mantinguin integralment actualitzats.\nInterpretació consecutiva, simultània, a cau d’orella i d’enllaç\nInterpretació consecutiva: Només es tradueix en un únic sentit. L’intèrpret pren notes mentre l’orador parla, per repetir-ho després en un altre idioma. S’utilitza habitualment en rodes de premsa, discursos, etc.\nInterpretació simultània: És la usual en congressos i conferències. S’utilitzen cabines d’interpretació insonoritzades, on els intèrprets treballen per parelles, ja que és una feina molt esgotadora i cal que es vagin alternant. Escolten l’orador pels auriculars i tradueixen simultàniament el discurs als assistents, que la reben en un receptor sense fils, en què poden escollir l’idioma.\nInterpretació a cau d’orella: És una traducció simultània en què l’intèrpret xiuxiueja a l’oïda del client. Se sol utilitzar en reunions empresarials amb pocs interlocutors, intercanvis comercials, trobades de mandataris, etc.\nInterpretació d’enllaç: S’utilitza en converses entre dues o més persones, després d’un breu discurs, de manera consecutiva, oració per oració o en xuxotatge. No requereix cap equip.\nEl servei de transcripció, a més del picatge, inclou també el servei de correcció. El document que es lliura al client passa per un procés de correcció ortogràfica, tipogràfica i d’estil, llevat que s’indiqui el contrari.


Cafè de color blau, el nou Blue Latte australià | Bloc Cafè Saula\nCafè de color blau, el nou Blue Latte australià\nEl món del veganisme a Austràlia ha fet un pas més enllà amb la creació del Blue Latte. Es tracta d’una elaboració pròpia de la cafeteria Matcha Milkbar, a Melbourne, on han aconseguit fabricar una cosa que fins aleshores semblava impossible: llet de color barrufet. Per aconseguir aquest color, tan poc natural en els productes d’alimentació, s’ha realitzat una mescla amb la pols d’una espècie d’alga autòctona de color blau, llimona, gingebre d’atzavara i llet de coco.\nEl resultat és una espessa llet completament vegana amb sabor a algues marines i, com no, amb cafè descafeïnat. En definitiva, un cafè amb sabor a mar que costa vuit dòlars. Els creadors asseguren que en menys d’una setmana van aconseguir vendre més de cent unitats de Blue Latte. Com és possible?\nPer començar, és un producte vegà i antioxidant, dos termes que en aquests últims anys sempre venen. A més, té un color molt atractiu i fotogènic, fet que és tot un regal per als fans d’Instagram (i per al prestigi dels seus creadors, per descomptat).\nAcabarà arribant aquesta beguda a Europa? Segons Noemi Paoli, barista de Café Saula, si arribés es quedaria com una moda passatgera. “És un producte simpàtic i instagramable, però sens dubte el cafè perd molt protagonisme a la mescla”. No obstant això, la barista creu que sempre és positiu intentar innovar en la cafeteria, “però sense confondre cafès i peixos”.\nSeguirem de prop als creadors australians!\nDiccionari de cafè: astringència, beneficiat i bourbon\nEls cafès més emblemàtics d’Europa\nEl café (163)\nCafé Saula se suma a la campanya ‘Cafè Torrat a Catalunya’


Paluri Hotel Hopa Turquia - Ofertes d'hotels amb els MILLORS DESCOMPTES EN LÍNIA\nArtvin Yeni Yolu uzeri No 28, Hopa, Hopa, Turquia, 8600 - Veure al mapa\nMés informació sobre Paluri Hotel\nTant si es tracta d'un viatge de plaer com si és de negocis, Paluri Hotel és una elecció d'allotjament magnífica quan visiten Hopa. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nA Paluri Hotel, l'excelent servei i instal.lacions superiors faran de la vostra estada una experiència inoblidable. Recepció 24 hores, instal.lacions per a minusvàl.lids, express check-in/check-out, magatzem d'equipatge, aparcacotxes són només algunes de les comoditats que fan que Paluri Hotel sigui diferent dels altres hotels de la ciutat.\nL'ambient de Paluri Hotel es reflexa en cada habitació. banyera hidromassatge, aire condicionat, calefacció, escriptori, mini bar són només algunes de les comoditats a la vostra disposició. L'hotel ofereix moltes oportunitats d'oci úniques, com centre esportiu, sauna, massatge, billar, ping pong. Si buscau un allotjament còmode i adequat a Hopa, faci de Paluri Hotel la vostra llar.


Curs Preconductors a Sant Mori - FOR VIA, Formació Viària\nCurs Preconductors a Sant Mori\nDescobreix que pràctic és el Curs Preconductors a Sant Mori amb FOR VIA autoescoles. Disposem de diversos centres a les comarques Gironines. Amb FOR VIA, tot són avantatges: aula online, formació personalitzada i facilitats de pagament. La millor opció per obtenir el Curs Preconductors a Sant Mori\nTreballem una formació de qualitat i als nostres centres trobaràs un equip de professionals compromesos i dedicats al teu aprenentatge. Uns formadors amb experiència que sabran transmetre't les millors indicacions i donar-te tot el suport necessari per aconseguir el teu objectiu.Estas interessat en el Curs Preconductors a Sant Mori? FOR VIA Formació Viària és la teva autoescola de confiança.


Oxfam reclama que els rics paguin la crisi - Diari de Barcelona | Diari de Barcelona\nOxfam reclama que els rics paguin la crisi - Diari de Barcelona\nOxfam reclama que els rics paguin la crisi\nL'ONG publica un informe en què demana que els rics, el capital i les empreses paguin 10.000 milions d’euros més a l’any\nPer EFE i Pere Mercader\nGravar la riquesa, el capital i les grans empreses per ajudar a finançar els serveis públics i la protecció social. Aquesta és la proposta d’Oxfam Intermón. Un nou informe de l'ONG reclama reformes urgents per pal·liar l'impacte de la pandèmia i resoldre deficiències estructurals del sistema tributari, tant a nivell global com a l’estat espanyol, que queda en la posició 29 de 158 països en l’índex de lluita contra les desigualtats.\nEn el seu informe Una nova fiscalitat perquè ningú quedi enrere, l'ONG proposa mesures fiscals urgents que es vegin reflectides en els pressupostos espanyols de 2021, i d'altres a mitjà termini, per sostenir els serveis públics i pal·liar l'impacte socioeconòmic de la pandèmia.\nAquests canvis impositius podrien arribar a sumar 10.000 milions d'euros —segons calcula Oxfam— amb els quals Espanya podria rebaixar la bretxa de 12.000 milions d'euros que separa la seva despesa en protecció social de la mitjana europea. L’estat espanyol està en la posició 66 de l’esmentat índex pel que fa a la progressivitat dels seus impostos.\nSegons explica l'autor de l'informe i coordinador d'investigacions d'Oxfam Intermón, Íñigo Macías, els impostos espanyols no són justos, ja que el pes de la recaptació recau sobre les famílies en un 83 %, mentre que les empreses només contribueixen amb l’11 %.\nÉs per això que des de l'organització proposen la creació d'un impost excepcional de durada limitada per a les empreses que han vist augmentar la seva facturació i els seus beneficis de manera extraordinària durant la pandèmia, així com un impost sobre els serveis digitals i un altre a les transaccions financeres que recauria sobre els operadors financers gairebé sense impacte sobre la ciutadania o l'economia real.\nL’organització alerta que la caiguda de l'activitat econòmica suposarà una important baixada dels ingressos tributaris, cosa per la qual creu necessari demanar un major esforç fiscal "als que menys han patit les conseqüències econòmiques de la pandèmia, ja que s'han vist beneficiats per les circumstàncies". En paral·lel, les empreses que rebin recursos públics durant aquest període s'han de comprometre a tenir un comportament fiscal responsable.\nOxfam Intermón proposa també mesures a mig termini que permetin resoldre algunes de les deficiències del sistema tributari i sostenir un estat de benestar debilitat des de la crisi de 2008. Destaca una sèrie de canvis en l'Impost sobre Societats, l'Impost al Patrimoni o que s'ajusti l'IRPF aplicat sobre les rendes de capital, "que tributa molt per sota del dels treballadors".\n"L'accés als recursos econòmics i financers provinents d'Europa ens permetrà guanyar temps", apunta l'autor de l'informe, "però aquest temps no ens pot fer oblidar la urgència d'afrontar reformes necessàries, com la tributària".\nLa manca de serveis públics al món porta a “morts innecessàries”\nNo només l’estat espanyol surt malparat en aquest informe. El nou índex global d’Oxfam Internacional mostra un fracàs catastròfic en l’intent d’afrontar la desigualtat creixent degut a la Covid-19 en la majoria dels països del món. Les dues cares de la moneda: Noruega lidera l’índex i el Sudan del Sud ocupa l’últim lloc.\n?? https://t.co/VU5cB3Xtlq pic.twitter.com/fsmT5M4sz4\nLa inversió excessivament baixa en sanitat pública, la feble seguretat social i els pocs drets laborals de la majoria dels països son la causa de la manca de capacitats per a fer front al Covid-19, segons l’anàlisi d’Oxfam i Development Finance International (DFI).\nSegons Chema Vera, director executiu interí d'Oxfam International, “cap país de la terra s’estava esforçant prou per reduir la desigualtat i, com a conseqüència, la gent comuna està suportant el pes d’aquesta crisi”. El directiu acusa els governs directament de “morts innecessàries” i de portar “milions de persones” a la pobresa i la fam.\nEl Compromís amb la Reducció de l’Índex de Desigualtat mostra que només 26 dels 158 països invertien el 15 % recomanat dels seus pressupostos en salut abans de la pandèmia i, en 103 països, almenys un de cada tres treballadors no tenia drets laborals bàsics i proteccions, com el subsidi per malaltia.\nL’índex classifica 158 governs en les seves polítiques sobre serveis públics, impostos i drets dels treballadors, tres àmbits fonamentals per reduir la desigualtat i superar la crisi Covid-19. El document complet es farà públic just abans de les reunions anuals virtuals del Banc Mundial i del Fons Monetari Internacional la setmana que ve.


Una lectora i un lector | Cultura | El Punt Avui\nUna lectora i un lector Una lectora i un lector Una lectora i un lector Una lectora i un lector + Una lectora i un lector E-mail\nOrson Welles ARXIU\nUna lectora i un lector Una lectora i un lector Una lectora i un lector Una lectora i un lector Una lectora i un lector E-mail\nOOrson Welles considerava que el paper del director està sobrevalorat, que en el 99% de les pel·lícules la seva feina és mínima\nA finals dels vuitanta es va estrenar una pel·lícula francesa titulada La lectrice, basada en una novel·la –també dels vuitanta– que no val la pena recordar. La protagonista era una dona que, enduta pel tedi, es llogava per llegir llibres en privat a persones que per diferents raons no n’eren capaces. En aquesta feina travava relació amb tot de gent pintoresca que propiciava escenes xocants, petulants, d’un erotisme tou, pretesament escandaloses o humorístiques, de fet prescindibles.\nA finals dels seixanta, Orson Welles havia estrenat un film televisiu titulat The immortal story, basat en el conte llarg del mateix nom que havia publicat Isak Dinesen poc abans de morir. La història comença quan un vell milionari greument malalt, Mr. Clay, decideix que un dels seus empleats li llegeixi textos en veu alta.\nDesprés d’unes quantes sessions, Mr. Clay decideix convertir en realitat una historia que circula des de fa temps entre els mariners: un ancià paga cinc guinees a un mariner perquè passi la nit amb la seva dona. Abans que tingui lloc aquesta història, tenim temps de conèixer la falsa esposa, que procedeix d’una família arruïnada per Mr. Clay, i el mariner, que ha viscut una llarga temporada en una illa deserta. Cadascun dels protagonistes està dotat de personalitat, d’una historia i de misteri.\nA la pel·lícula, Orson Welles es va reservar el paper de Mr. Clay. Cap al final, en l’escena en què increpa la dona i el mariner i els anomena els seus titelles, és inevitable veure el milionari com l’equivalent del director de la pel·lícula. En una entrevista realitzada arran de The immortal story, però, Welles considera que el paper del director està sobrevalorat i que en el 99% de les pel·lícules la seva feina és mínima, ja que tot depèn dels actors, dels muntadors i del guionista.\nSi la història de la lectora imaginada per l’escriptor francès resulta tan insulsa com la pel·lícula que va originar, la història del lector imaginat per l’escriptora danesa resulta tan rica i fosca com la pel·lícula. Interpretant el paper de Mr. Clay, Orson Welles ens ensenya que el conte ens pot fer reflexionar sobre la creació i l’autoria sense que perdi ni un bri d’interès narratiu.\nOrson Welles és la brúixola, el camí i l’enemic.


Festa al campus – Jaume Mestres\nOn 6 Novembre 2008 6 Març 2011 Per Jaume MestresIn Tailàndia, Viatges, YouTube\nBarakasinCampusChiang MaiChiang Mai UniversityJaume MestresTailàndiaThailand\nUna resposta a “Festa al campus”\nMolt sovint ens pensem que la societat occidental és el melic del món. I llegint la teva nova crònica, Jaume, no he pogut deixar de pensar que la festa que descrius podria haver estat una festa universitària a qualsevol de les universitats catalanes. Sí que potser aquí el combustible de la festa són llaunes de cervesa Damm o San Miguel en comptes de Singha, o ampolles de whisky de malta enlloc de whisky d’arròs, però els joves estudiants d’aquí aconsegueixen la mateixa desinhibició que els estudiants tailandesos, a la recerca de les mateixes sensacions per a buscar la mateixa finalitat: passar-s’ho bé. Però segur que podem aprendre alguna cosa dels tailandesos. Tota la festa que descrius va ser cantada i conduïda en tai. Dubto que en totes aquestes festes que celebrem als nostres campus no fem alguna concessió a cançons en llengües estrangeres, i això que amb el teu relat es comprova que en un món cada cop més globalitzat els tailandesos s’aferren a la seva llengua per a mantenir la seva cultura i identitat. Hauríem de deixar de mirar-nos tant el melic i copiar el que fan els tailandesos: festa, rauxa i diversió, però tot en català, si us plau.\n11 Novembre 2008 a les 19:24\t Respon


La intèrpret andorrana participa avui a l’Auditori Nacional (18 i 19 h) en la representació de la peça de microteatre ‘Aquest sol hi és per a tots?’, al costat de Martí Costa i Núria Bonet. La proposta forma part de ‘La cultura no s’atura’.\nQuin és el fil argumental de l’obra?\nVolem oferir una mirada a la crisi dels refugiats al Mediterrani, i la manera com Europa ho gestiona. I ho fem a partir d’uns fets molt greus que van succeir en la vida real.\nL’octubre de 2013, els guardacostes italians i l’exèrcit de Malta van rebre reiterades trucades de socors des d’una barcassa amb immigrants a la deriva. Les dues administracions van discutir durant hores sobre qui se’n feia càrrec, i l’embarcació va acabar naufragant. Aquesta és la base de l’obra, però també incorporem altres textos.\nFragments de la novel·la Quanta, quanta guerra, de Mercè Rodoreda, que parla d’una altra crisi de refugiats: la de la guerra civil espanyola.\nDues històries distants, però amb molts punts en comú.\nSí, els paral·lelismes entre totes dues fan que funcionin bé plegades. Martí Costa, que és qui ha ideat l’espectacle, ha unit a la perfecció els dos relats.\nPodem parlar de racisme institucional?\nNo sé si de racisme, però sí d’abandonament. Cal denunciar el mal ús que es fa del protocol i de la burocràcia per desatendre unes persones que necessiten una ajuda immediata i que s’estan jugant la vida.\nCom va sorgir l’oportunitat de participar en el projecte?\nEl Martí i la Núria Bonet van estrenar l’obra el 2018 a Barcelona, amb una altra actriu. La proposta va guanyar el premi del públic del festival Píndoles, i sorgir l’oportunitat de fer una gira. Durant aquesta gira em proposen d’entrar en el repartiment, ja que l’altra intèrpret va decidir marxar per centrar-se en altres coses.\nL’obra es va estrenar en plena crisi migratòria. La qüestió ha perdut vigència amb els anys?\nÉs cert que l’aparició de la Covid-19 ha fet que totes les altres notícies s’hagin vist desplaçades. És comprensible, però això no vol dir que la crisi dels refugiats no segueixi sent una realitat. Encara avui molta gent intenta travessar el Mediterrani, perquè cada vegada hi ha més pobresa als seus països, agreujada també per la pandèmia. La Covid-19 no ens ha de fer oblidar la crisi migratòria.\nEl coronavirus ha potenciat els espectacles de petit format? En realitat la crisi cultural ja fa anys que s’arrossega, i això fa que moltes companyies teatrals ho tinguin difícil per tirar endavant muntatges de gran format. El microteatre és interessant per explicar determinades històries, però cal que la varietat de propostes escèniques sigui el més àmplia possible.


La història del bàsquet gironí sota la mirada de Ramon Sitjà - Diari de Girona\nLa història del bàsquet gironí sota la mirada de Ramon Sitjà\nUn llibre documenta els inicis d'aquest esport a partir dels records del fundador del Sant Josep\njordi roura girona 20.12.2015 | 00:00\nEl bàsquet va néixer als Estats Units el 1891, i les cròniques el situen a Europa el 1902, a París, i el 1913 es té constància de les primeres passes de l'esport de la cistella a Catalunya, en concret, als camps d'esports de l'escola Vallparadís. A Girona les primeres cistelles es van començar a comptabilitzar a finals dels anys vint, "quan al col·legi dels Maristes, ubicat al Barri Vell, i a La Salle, alguns dels alumnes més grans s'hi van aficionar després d'haver importat l'esport des de Cuba a través del germà Josep". De les escoles el bàsquet va passar al gimnàs Gómez, a prop de la plaça del Vi. La majoria dels seus impulsors eren joves atletes que, practicants d'altres disciplines esportives, també van agafar gust per encistellar.\nAixí arrenca Ramon Sitjà. Història del bàsquet a Girona, un llibre que es presenta dimarts al saló de descans del Teatre Municipal (20.00) i que al llarg de 230 planes repassa els orígens del bàsquet a la ciutat des d'aquells pioners dels anys 30 fins gairebé l'actualitat. És una obra escrita pel periodista Josep Guardiola a partir de la mirada d'un dels n0ms clau del bàsquet gironí, l'històric Ramon Sitjà, el fundador del Sant Josep. L'obra és fruit de gairebé dos anys de feina: Guardiola i Sitjà solien quedar un cop a la setmana per analitzar el material gràfic de què disposaven i per anar teixint tot el relat cronològic d'aquest esport. El volum es pot adquirir per 20 euros a la llibreria Empúries i a la Delegació de la Federació Catalana de bàsquet a Girona.\nRamon Sitjà, a punt de fer 92 anys, és un històric del bàsquet gironí però els seus inicis no van ser encistellant, sinó jugant a futbol. Va ser d'aquesta manera com va conèixer Mateu Pell, un dels pioners del bàsquet "i home clau en la transformació i creixement del mateix". Pell va ser el responsable d'"enverinar" Sitjà amb la passió per l'esport de la cistella, i això que d'entrada el fundador del Sant Josep no n'havia volgut saber res perquè el considerava "de nenes": "només de tocar-te ja et xiulen falta". Pell, la persona que va arrencar el bàsquet a Girona exercint de jugador, delegat i president de la Federació gironina va ser una de les persones vitals en la vida de Sitjà; l'altra fou Mossèn Francesc Puig. A principis dels anys 60, va veure en el bàsquet una via per arribar als nens del barri i ajudar a la seva formació. Per això va atendre la demanda de Ramon Sitjà, que necessitava un terreny per fer-hi una pista de bàsquet, i precisament la parròquia de Sant Josep tenia un solar al costat de l'església...\nL'0bra situa Joaquim Pagans, Jaume Sureda, Joaquim Casals, Mateu Pell i Francesc Callicó, entre d'altres, com els principals pioners del bàsquet a la ciutat i mostra nombroses fotografies d'aquells primers partits en pistes de sorra que s'havien de marcar amb guix a la pista de ball de la piscina de Girona, a l'estadi de Les Pedreres, a Vista Alegre i a la plaça de toros. A partir de 1940 Mateu Pell va fer un pas endavant: arribaven els primers partits oficials. En aquells moments Ramon Sitjà ja havia canviat el futbol pel bàsquet de manera definitiva: la temporada 1941/42 debutava amb el Palau Sacosta.\nEl volum segueix recorrent l'evolució del bàsquet a la ciutat, la fundació del Sant Josep (1962), la construcció la temporada 1964/65, de la pista de bàsquet pavimentada de Sant Josep, que deixava enrere el camp de terra, i l'impuls que donaven a l'esport de la cistella la creació d'altres clubs com el Domeny (1968). Aquell mateix any havia de pujar a Primera divisió el CREFF femení.\nEl bàsquet d'elit també té un espai a l'obra. El Sant Josep va viure a principis dels vuitanta una primera experiència a Primera B (la segona divisió espanyola del moment), per consolidar-s'hi definitivament la campanya 1985/86, amb la firma del patrocini amb Supermercats Valvi, que va rellançar el projecte. Arribaven els primers nord-americans (Batman Holmes i Voice Winters) i el dissabte, 7 de maig de 1988, la ciutat celebrava l'ascens a la Lliga ACB després de derrotar el Cajamadrid en l'eliminatòria definitiva. L'equip el formaven Epi I, Guisset, Pujols, Sims, Portas, Álvarez, Díaz, De los Aires, Montes i Wright, amb Guifré Gol d'entrenador. Era l'inici d'un camí de 20 temporades seguides a l'elit que van acabar-se el 2008 amb la fallida de l'aleshores Akasvayu Girona.\nDurant totes aquestes dècades de bàsquet, 130 jugadors/es gironins han arribat a tastar l'elit, 40 homes i 90 dones, segons documenta el llibre. També hi ha una secció per als delegats i presidents del bàsquet gironí, una altra per a l'escola del Sant Josep i un capítol per a la presència en campionats d'Espanya d'equips de la ciutat.


El Taulí reforça el personal d’infermeria - Diari de Sabadell\nEl Taulí reforça el personal d’infermeria\nEl Parc Taulí ha contractat 93 infermeres per cobrir places de nova creació des de l’inici de la pandèmia fins a aquest 19 d’abril. I hi ha 124 professionals que ja treballaven a l’hospital i han millorat les seves condicions laborals, segons explica l’adjunt a la direcció d’Infermeria, Elios Yuste. Actualment, però, hi ha almenys 61 vacants que es preveuen anar cobrint en els propers mesos, perquè els interessats poden continuar enviant el seu currículum a la institució.\nUna infermera del Taulí, en una imatge d’arxiu / VICTÒRIA ROVIRA\nAquestes contractacions són fruit del pla per contractar-ne almenys 66 de noves que es va posar en marxa el passat mes d’octubre. “Volem millorar les condicions dels nostres professionals i captar talent de fora”, resumeix Yuste. Les contractacions permeten atendre l’increment d’activitat del centre hospitalari, especialment en llits d’UCI.\n“En falten a tot arreu”\nA peu de planta les impressions no són les mateixes. Treballadors d’Urgències denuncien des de l’anonimat que “falten professionals a tot arreu” i reivindiquen que la corporació sanitària “cuidi més el seu personal”, amb contractes “menys precaris”. Aquestes persones asseguren que la saturació contínua d’Urgències perjudica el servei que donen i, en el seu cas, “et fa la sensació que has fet fins on has pogut, però no marxes content”.\nTemes:Elios Yuste, infermeria, mesciutat, mesciutat1, salut, Taulí, Urgències


Territorials a la vista\nActualitzada 02/01/2019 a les 06:46\nLes properes eleccions generals poden ser bastant divertides a la parròquia de Sant Julià de Lòria i no precisament per parlar de Naturlandia... Si més no per escoltar les explicacions que poden donar els candidats que es presentin a la territorial. A Unió Laurediana hauran d’explicar molt bé per què no formen part de Liberals, encara que ja fa molt temps que és així, i van amb la tercera via. És d’esperar que sigui així, si no ja no hi entendria res. Encara que aquest grup no sigui precisament famós per donar gaires explicacions. D’altra banda, no entenc gaire com Liberals i el PS podran explicar la seva societat i si és que queda algun liberal a Sant Julià i algú del PS. Però el més curiós estarà entre DA, SDP i Laurèdia en Comú. Tots junts, dues llistes, tres llistes? Des d’SDP es descarta de moment fer llista a Sant Julià, DA té l’obligació de fer llista a tot arreu i Laurèdia en Comú diu que està treballant en el programa. Segons declaracions de l’encara conseller de Cultura de Laurèdia en Comú, aquesta plataforma es planteja presentar una llista territorial a la parròquia. Alhora el candidat d’SDP a cap de Govern, que és la mateixa persona, forma part de la plataforma on també figura DA. Divertit? Jo ho trobo més aviat absurd. Els electors que no tinguin gaire clar a qui han de votar per imposició de partit o voluntàriament hauran de rumiar molt. Jo no perquè no penso votar per ningú. Una altra cosa és si passem al suport que donaran els possibles candidats territorials a la llista nacional. Aquí encara serà més divertit. No em penso perdre els debats...\nNo a cadirisme. va dir..S'ha de votar a les ideologies que, després al consell general, han de dialogar, negociar, votant conjuntament o no les lleis i proposicions de llei. Així és com es decideix el futur de tots.\nAixí seria en un sistema electoral proporcional; amb l'actual sistema de 2 consellers pq guanyi després de les eleccions no hi ha res a parlar; i ho sabeu perfectament!\nFerran va dir..Les "cadires" són els vots que decideixen el vostre futur i el dels vostres fills\nNo a la creació d'un mur artificial de 15 cadires majoritàries que essencialment voldrien viure de la política o perdurar ben còmodament en l'exercici de la política. Sí al càstig del vot nul, en blanc, o simplement passar d'anar a votar.\n#4 No a cadirisme.\nS'ha de votar a les ideologies que, després al consell general, han de dialogar, negociar, votant conjuntament o no les lleis i proposicions de llei. Així és com es decideix el futur de tots.\nBenvinguts al circ de quatre pistes en el qual s'ha convertit la política actual, on l'idealisme a estat reemplaçat per l'ego i el desig de poder. Tècnicament estem venuts.\nLes "cadires" són els vots que decideixen el vostre futur i el dels vostres fills\n#1 La cadira del poder al preu que sigui\nCal castigar als vividors de la política que s'aparellen en unions contra natura: vot nul que, és força divertit!


Actualitat - Comunicats - CONGRÉS RestCat: la nova proposta de la DO Catalunya adreçada a la restauració - Associació Catalana d’Enòlegs\nCONGRÉS RestCat: la nova proposta de la DO Catalunya adreçada a la restauració\nLa DO Catalunya organitza el Congrés RestCat dedicat al sector de la restauració, la sumilleria i l'hostaleria, el proper 1 de juliol a l'Hotel W Barcelona.\nLa DO Catalunya , fidel des dels seus inicis a la innovació i millora constant dins el sector, organitza, per primer cop, una jornada de debat i formació en diferents àmbits de la restauració i adreçada a cuiners, sommeliers, cambrers, caps de sala, botigues especialitzades, etc.\nAmb el RestCat, la DO Catalunya pretén posar de relleu denominadors i objectius comuns del món del vi i la restauració , un binomi que, sobretot els darrers anys, ha agafat embranzida i que sovint és necessari per completar l'experiència gastronòmica.\nAl llarg d'aquests any, la DO Catalunya ha anat recollint els dubtes i preguntes dins del sector, algunes directament relacionades amb el servei i d'altres que afecten sobretot a l'àmbit de la comunicació i les plataformes digitals: Són els maridatges una fórmula exclusiva pels restaurants? TripAdvisor, un enemic o una oportunitat? Un restaurant ha de tenir xarxes socials? Com pot una carta de vins ajudar a millorar l'experiència dels clients?\nAquestes i altres qüestions seran tractades en 2 sales per alguns dels experts més destacats d'àmbits com la cuina, la sumillería, la sala o l'àmbit digital en aquest congrés coordinat pel sommelier de Can Jubany (1* Michelin), Xavi Ayala i que comptarà amb la participació de: Caroline Wästersverd, sommelier del Restaurant Àbac de Barcelona (3* Michelin);Quim Casellas, xef de l'Hotel Restaurant Casamar (1* Michelin); Álex Peiró, sommelier de l'Hotel Restaurant Casamar;Pere Monje, director del Restaurant Via Veneto (1* Michelin); Josep Sucarrats, periodista i director de la revista gastronòmica Cuina; Miquel Guarro, director de pastisseria de l'escola Hoffmann; Lluis Manel Barba, enòleg, expert vinícola i professor de l'escola Hofmann; Núria Gironés, del Restaurant Ca l'Isidre; Montse Velasco, de La Cuina del Guinardó; Pau Arenós, periodista i crític gastronòmic; Federico Fritzsch, reconegut consultor gastronòmic; i Esther Maderuelo, especialista en màrqueting digital.\nA banda del nivell dels ponents, s'hi han de sumar dos ingredients més: un marc incomparable com és l'Hotel W Barcelona, als peus del Mediterrani, i una proposta interactiva: els assistents podran participar dels maridatges i tastos de vi que es proposen. Ja durant el dinar, a la vora del mar, els cellers DO Catalunya presentaran les seves noves referències i productes.\nEl programa complert i el llistat de ponents es pot consultar a continuació o al web www.congresrest.cat i a partir del divendres 31 de maig, també a través del web, es poden formalitzar les inscripcions per assistir el proper 1 de juliol al Congrés RestCat.\n10.00h Taula Rodona: Maneres de servir a casa nostra\n10.30h Estratègies digitals per a la captació de clients, per Esther Maderuelo\n11.30h Maridatges del mar per Quim Casellas i Àlex Peiró\n(Restaurant Casamar 1* Michelín)\n11.30h Transformació digital en el Canal Horeca, amb Federico Fritzsch\n12.45h Com combinar? Explicació del Món del Maridatge per Xavi Ayala\n12.45h Com fer una carta de vins en un restaurant, per Caroline Wästersverd\n(Restaurant Àbac 3* Michelín)\n14-16h Dinar maridat amb vins dels cellers DO Catalunya\n16.00h Combinacions dolces\nAmb Miquel Guarro i Lluis Manel Barba de l'escola Hofmann


Imprimir Ajuda'ns a millorar Inscripció a la Borsa de l’Art i la Cultura a Centelles\nInici / Viure / Cultura / Inscripció a la Borsa de l’Art i la Cultura a Centelles\nFormulari d'inscripció a la Borsa de l’Art i la Cultura a Centelles\nSi ets de Centelles i estàs vinculat/da a la cultura, en qualsevol dels seus àmbits, inscriu-t'hi perquè en siguem coneixedors, et tinguem present i et puguem fer partícip de la vida cultural del municipi.\nLa cultura és un eix vertebrador de la recuperació social i econòmica, té una funció social fonamental per al benestar de la població, tan en la seva part lúdica generadora de felicitat i entreteniment, com la part pedagògica per a incentivar la creativitat, el pensament crític i l’empoderament de la ciutadania. L’objectiu és que l'Ajuntament disposi d'un catàleg d'artistes locals per promocionar-los i per poder-los contractar per a les activitats que s'organitzin al poble.\nAdreça postal de Centelles\nAltres disciplines (detallar)\nTreballs editats Detalla links i/o descriu el vostre treball més actual (discs, vídeos, catàlegs, publicacions...).\nAdreces a les xarxes. Format: http://www.exemple.com\nAPARTAT ESPECÍFIC PER A MÚSICS DE CENTELLES\nNom del grup (amb algun component de Centelles)\nMunicipi on està establert\nNúmero de membres de Centelles\nNom i cognoms dels membres de Centelles\nActuacions en directe fetes (data i lloc)\nDono consentiment perquè les meves dades es publiquin a la pàgina web de l'Ajuntament perquè terceres persones em puguin contactar\nMarca la casella si vols rebre la informació cultural de Centelles\nAgenda de Centelles


L’Ajuntament de Terrassa posa en marxa la campanya reivindicativa “Volem Terrassa Zona 2” | Diari Sant Quirze - News SQ\nInici » a-ultimesnoticies » L’Ajuntament de Terrassa posa en marxa la campanya reivindicativa “Volem Terrassa Zona 2”\nEs tracta d’una reivindicació de ciutat recollida en diversos acords de Ple\nSOCIETAT. L’Ajuntament de Terrassa ha posat en marxa la campanya reivindicativa “Volem Terrassa Zona 2” que reclama l’aplicació urgent de mesures, que haurà d’acceptar i concretar la Generalitat, per acabar amb el sobrecost que han de pagar els i les terrassenques per desplaçar-se en transport públic a Barcelona. Des que el 2001 es va situar Terrassa en la zona tarifària 3 del sistema integrat de transport, la reivindicació de canvi de zona ha estat insistent i constant per part de l’Ajuntament. En els últims anys, s’han aprovat fins a quatre acords de Ple en aquest sentit que no han obtingut resposta positiva (24-09-2015, 27-10-2016, 25-01-2018 i 25-10-2018).\nIgualment, la tardor passada, quan es va donar a conèixer el canvi de zona tarifària per a 18 municipis de l’àmbit metropolità i vallesà, que passarien de Zona 2 a Zona 1 (la més econòmica per als usuaris i usuàries), l’alcalde de Terrassa va demanar un aclariment per carta al conseller de Territori i Sostenibilitat, també president de l’ATM; al secretari d’Infraestructures i Mobilitat, Isidre Gavín; i a la presidenta de l’AMB, Ada Colau. En les missives, l’alcalde exigia, una vegada més, que s’acabés amb el greuge tarifari. També li va fer personalment la petició expressa al conseller de Territori i Sostenibilitat, Damià Calvet.\nAcabar amb un greuge comparatiu\nDavant d’aquesta situació, l’Ajuntament ha posat en marxa una campanya per liderar una reivindicació de ciutat, compartida també per sindicats, agents econòmics i socials i per la ciutadania en general. La campanya inclou la instal·lació de cartells de gran format a prop de les estacions de ferrocarril de la ciutat i la distribució de 200 cartells pels Centres Cívics i equipaments municipals. També es distribuiran 5.000 targetons pels circuits de distribució Postalfree i als equipaments, es publicaran anuncis a la premsa local i es difondran missatges per les xarxes socials i la web municipal.\nLa campanya reivindicativa recorda que la ciutadania de Terrassa pateix un greuge en comparació amb alguns municipis veïns. Fins que la Generalitat no posi en marxa la T-Mobilitat, un nou sistema que ha patit diversos retards i que hauria de ser més just i proporcional, l’Ajuntament exigeix que Terrassa passi de la zona tarifària 3 a la 2, o bé que s’apliqui urgentment una rebaixa provisional del preu dels títols de transport per a la nostra ciutat.\nAjuntament Terrassa Diari Sant Quirze News SQ Terrassa Volem Terrassa Zona 2\t2019-02-27


emeshing.com: Telefon Mobil Siemens CL75\nAvui hem regalat el telèfon mòbil Siemens CL75 a ma mare. El coneixereu perquè és el telèfon mòbil que apareixia en els anuncis de televisió i en el cinema en el que una noia es mirava utilitzant el mirallet que inclou la pantalla del mòbil. Si això sumem les floretes que apareixen a ambdós costats, és un mòbil que li encanta a les dones:\nA part de les pijades del mirall i de la carcassa, el telèfon inclou menús semblants al model que tenia ella anteriorment així com la possibilitat de posar l'idioma del telèfon en Català. Aquesta última característica és més important del que sembla, tot i que marques com Nokia o Motorola no vulguin fer els seus terminals per a un idioma que parlen més de 10 milions de persones.\nA la web de Siemens es refereixen al Siemens CL75 com un mòbil chic ideal per a la dona que va a la moda... A nivell tècnic el CL75 incorpora Triple Band amb GSM 900/1800/1900, amb CSD de fins a 14.4 Kbps i GPRS de fins a 53.6 Kbps, Irda, WAP 2.0 i permet tarjeta SIM plug-in 3V. Amb l'antena integrada el mòbil té un pes de 90 grams, amb dimensions de 87 x 44 x 23mm, amb una pantalla interna TFT de 128 x 160 pixels, amb 262.144 colors i una pantalla externa CSTN de 64 x 96 pixels amb 65.536 colors.\nA més inclou una càmara VGA amb un zoom digital de 4x que he estat provant i funciona força bé, i que fins i tot permet fer vídeo. La bateria és de Li-Ion de 750 mAh que permet 220h en espera i 180 minuts en conversa. Per defecte el Siemens CL75 inclou 40 tons polifònics, 3 temes associats al telèfon un dels quals és de les flors a conjunt de la mateixa carcassa del mòbil, i dos jocs anomenats Angels&Clouds i un altre de nom C'est la Vie.\nTot i ser un mòbil de la marca Siemens, després de la recent compra de Benq de la part de telèfons mòbils de Siemens, ara apareix la marca Benq Siemens ó Benq Mobile.\nPosted by emeshing at Saturday, February 25, 2006 Labels: shopping


Granollers es prepara com a seu del 25è Campionat del Món d'Handbol Femení - Puntvalles\nDel 2 al 19 de desembre, Líria, Castelló, Torrevella, Barcelona i Granollers acullen el 25è Campionat del Món d'Handbol Femení. Un Mundial que la Federació Espanyola de Balonmano ja ha començat a promocionar i del qual Granollers és la seu de referència.\nLa mascota de la selecció espanyola femenina del Campionat del Món, una linx que porta per nom Lola, ha visitat la ciutat i ha estat l'encarregada de fer el servei d'honor en el partit del KH-7 BM Granollers i el Super Amara Bera Bera.\nAposta per un Palau d'Esports renovat i eficient energèticament\nEn el marc del Pla d'Adequació i Millores per a la celebració del Mundial, el Palau d'Esports de Granollers ja ha estrenat un nou paviment homologat per a la pràctica de l'handbol, amb un acabat sintètic en tota la superfície. La instal·lació ja disposa, també, de les noves grades retràctils automatitzades que permeten guanyar dues noves pistes d'handbol.\nLes noves grades han tingut en compte les mesures de segruetat i recomanacions de distància social que ha de mantenir el públic per prevenir el contagi de la Covid-19. Així, s'han redimensionat les grades respecte del projecte inicial i, per tal de mantenir el nombre d'espectadors, s'ha decidit ampliar una fila de seients al nivell inferior.\nEl Palau mostra una nova imatge i l'aposta immediatada passa per fer un salt endavant cap a la sostenibilitat. Així, és previst que hi hagi una instal·lació fotovoltaica a la teulada de l'olímpic que permeti que tota la instal·lació elèctrica es renovi i tingui un nivell d'autoconsum superior al 90%.\nUnes inversions d'1,5 milions d'euros que faran del Palau d'Esports, construït per a la celebració de les Olimpíades de Barcelona'92, una instal·lació excepcional per a la ciutat.


Molí d'Oms | Mapes de Patrimoni Cultural\nMolí d'Oms Gurb\nEl molí d'Oms es troba situat uns metres al nord del Rimentol, al sud-est de la Teuleria d'Oms i al sud d'Oms. Està bastit sobre un desnivell que separa dos plans petits, un enclotat al nivell de la riera i a pocs metres d'aquesta i l'altre elevat al nivell dels camps de conreu del voltant.\nEs tracta d'una edifici de mitjanes dimensions format per un volum principal de planta baixa, primer pis i golfes, bastit amb murs de maçoneria de pedra a la base i les cantonades, i de tàpia a la resta, tot i que amb ampliacions i reformes d'obra vista. La teulada és de doble vessant amb aigües a les façanes principal i posterior.\nLa façana principal, orientada al nord-est, compta amb un pis menys a causa del desnivell sobre el que s'assenta l'edifici i està dominada per una ampliació d'obra vista on hi ha un portal, una porta i dues finestres.\nLa façana nord-oest es troba bastida en la seva major part amb obra vista. Conté diverses obertures, entre les quals un portal d'arc rebaixat emmarcat amb obra vista.\nLa façana sud-oest conté quatre finestres, dues a la planta baixa i dues al primer pis, totes emmarcades amb obra vista, i algunes amb llinda de fusta.\nLa façana sud-est té just al davant un important desnivell, quedant oculta la meitat dreta de la façana. Pròpiament a la façana hi ha una finestra a la planta baixa i una altra al primer pis, les dues emmarcades amb obra vista.\nUns metres a l'oest de l'edifici hi ha una agrupació d'estructures, bastides majoritàriament amb murs d'obra vista. Uns metres al nord-est hi ha una estructura de murs arrbeossats i amb teulada de doble vessant.


Concurs «La UIB en rap» 2021-22 - Concurs La UIB en rap - Concursos i premis - Seràs UIB. Futur alumnat de grau - Universitat de les Illes Balears\nSeràs UIB Concursos i premis Concurs La UIB en rap\nConcurs «La UIB en rap» 2021-22\nQuè és per a tu la UIB? Explica'ns-ho a través d'un rap.\nEls participants hauran de gravar una cançó de rap en llengua catalana en què expliquin què és la Universitat de les Illes Balears per a ells.\nLa cançó ha d’incloure obligatòriament les paraules següents: UIB, jovent, triomfar, graus, professió, futur.\nLa cançó de rap serà desenvolupada per un equip màxim de tres alumnes o també individualment\nCada equip només podrà presentar una cançó, d'una durada màxima de tres minuts.\nEs rebutjaran les lletres presentades que no s'adaptin a la temàtica del concurs o amb contingut obscè, violent, sexista, racista o que vulneri algun dret fonamental de la persona.\nLa participació en aquest concurs suposa la total acceptació d'aquestes bases i la conformitat amb les decisions del jurat. L'incompliment de les bases del concurs podrà ser causa de desestimació i de reintegrament dels premis. El comitè organitzador queda facultat per resoldre qualsevol contingència no prevista en aquestes bases. Les decisions que es prenguin en aquest sentit seran inapel·lables.\nCada centre educatiu pot presentar com a màxim quatre cançons de rap.\nEl professor responsable de cada equip d’alumnes ha d’emplenar i enviar el formulari d’inscripció abans del dia 4 de maig de 2022. Cal fer una inscripció per cada cançó de rap que es presenti al concurs.\nEl professor responsable ha d’enviar a l’adreça electrònica <uibseras@gmail.com> la documentació següent:\nDocument amb la lletra de la cançó en format Times New Roman 14 i interlineat 1,5.\nArxiu de vídeo en format MP4\nEn cas que els alumnes siguin els protagonistes, cal adjuntar el permís escrit dels pares o tutors perquè la seva imatge aparegui al vídeo.\nValoració de les cançons de rap\nEl jurat valorarà sobretot els aspectes següents:\nQualitat i originalitat de la lletra\nMètrica i estil utilitzat\nEnginy per introduir les paraules que s'hi han d'incloure de manera obligatòria.\nOriginalitat del vídeo\nEl jurat, format per professionals designats per la Universitat de les Illes Balears, es reunirà durant el mes de maig de 2021. La decisió, que serà inapel·lable, es farà pública dins el mes de maig de 2022.\nCada alumne de l'equip guanyador rebran de premi un val de 50 euros per a l’adquisició de material didàctic o informàtic, uns altaveus portàtil sense fil i un diploma acreditatiu.\nLa UIB es reserva el dret de donar difusió als treballs guanyadors a través dels mitjans que consideri oportuns i en condicions de qualitat, fent constar en tot cas el nom dels autors dels treballs. Les persones guanyadores renuncien a qualsevol altre dret sobre els seus treballs.\nI concurs «La UIB en rap»\nNota informativa I concurs «La UIB en rap»\nII concurs «La UIB en rap»


Dos detinguts per robar a la deixalleria municipal de Bellpuig - Teleponent\nInici Succesos Dos detinguts per robar a la deixalleria municipal de Bellpuig\nDos detinguts per robar a la deixalleria municipal de Bellpuig\nEls lladres van forçar la tanca perimetral i es van endur material fèrric de les instal·lacions\nDotació dels Mossos d'Esquadra\nEls Mossos d’Esquadra van detenir dijous i divendres passat dos homes, de 30 i 31 anys, com a presumptes autors d’un delicte de robatori amb força en una deixalleria.\nLa policia va obrir una investigació el 10 de novembre passat arran d’un robatori a la deixalleria municipal de Bellpuig (Urgell).\nUns homes van forçar la tanca perimetral de les instal·lacions i es van emportar material fèrric de l’interior. Els investigadors van identificar els presumptes autors de l’assalt, que van ser arrestats el 24 i 25 de febrer a Cervera.\nEls detinguts, amb antecedents, van quedar en llibertat després de declarar davant dels Mossos d’Esquadra, amb l’obligatorietat de presentar-se davant del jutge quan siguin requerits.\nArticle anteriorDetingut un home per agredir la seva parella a Lleida\nArticle següentUna dona ucraïnesa i els tres fills arriben a Guissona després de dos dies fugint de la guerra


2019 ANY INTERNACIONAL DE LA TAULA PERIÒDICA DELS ELEMENTS | Blog de Física i Química-CRAI\n← Exposició virtual Fritz Haber: cara i creu d’un Premi Nobel\nNovetats bibliogràfiques de gener →\n8 febrer 2019 · 5:07 pm\nMural de la Taula Periòdica al CRAI Biblioteca de Física i Química\nEl 2019 ha estat proclamat Any Internacional de la Taula Periòdica dels Elements Químics (AITP2019) per l’Assemblea General de les Nacions Unides i la UNESCO per commemorar el 150è aniversari del descobriment de la taula periòdica per Dmitri Medeléiev. Amb aquesta celebració, l’ONU pretén, a més, donar a conèixer el paper de la química en la recerca de solucions a reptes mundials, com ara el desenvolupament sostenible, el futur d’una energia neta, l’alimentació o la salut. De fet, aquesta resolució va ser adoptada com a part del Programa sobre Ciència i Tecnologia per al Desenvolupament de l’ONU.\nL’acte inaugural de l’Any Internacional de la Taula Periòdica dels Elements Químics, presidit per la consellera d’Empresa i Coneixement de la Generalitat de Catalunya Àngels Chacón, va tenir lloc dimarts 5 de febrer a l’Institut del Teatre de Barcelona. Aquest acte és el primer de tot un seguit d’activitats divulgatives que s’organitzaran per celebrar aquesta efemèride en el decurs d’aquest any a Catalunya.\nLa Societat Catalana de Química, impulsora de la celebració a Catalunya, ha creat un web on es recull informació sobre conferències, col·loquis, tallers, jocs, etc. que s’organitzaran arreu del territori català per commemorar el 150è aniversari d’un dels descobriments més significatius de la Ciència. En aquestes activitats, adreçades als estudiants i al públic general, hi participaran universitats (entre elles la UB), centres de recerca, empreses i entitats diverses.


Kum: redescobert el nom de la Tivissa de fa 2.000 anys Món planeta\nper ACN 28/11/2020 09:59h\nLa ciutat ibèrica del Castellet de Banyoles, situada al municipi de Tivissa (Ribera d'Ebre), s'anomenava Kum. És la conclusió a la qual han arribat els arqueòlegs en la darrera campanya d'excavació del jaciment. Els darrers anys ja hi havien trobat diverses monedes amb símbols de l'alfabet ibèric que es pronunciarien com 'Kum', però l'aparició recent d'una prova d'encunyació de moneda en un fragment de plom els ha permès tancar el cercle. Això demostraria que la ciutat disposava de la seva pròpia fàbrica de moneda i que era un important enclavament del territori del poble iber dels ilercavons. Tot i aquesta importància arqueològica, només s'ha excavat un 20% del jaciment.\nDetall d'un dels punts excavats del jaciment | Ruta dels Ibers\nL'equip d'arqueòlegs que lidera el programa de recerca científica ha explicat que la clau ha estat la troballa d'un fragment de plom amb la marca d'una encunyació monetària. Es tracta d'una prova per encunyar moneda en la qual s'hi ha trobat una inscripció amb el símbol de l'alfabet ibèric que es pronunciaria Kum. "Això demostra que aquestes monedes s'encunyaven en aquest indret i que, a la vegada, aquest era el nom antic d'aquesta ciutat", ha apuntat el codirector de l'excavació, David Asensio. La troballa de monedes és habitual en altres grans poblats ibers com Iltirta o Kesse. Aquest descobriment demostra la importància geoestratègica del jaciment en el context de la Segona Guerra Púnica. Per als investigadors, aquest jaciment va ser un enclavament "de primer ordre" del territori del poble iber dels ilercavons, que dominava la part baixa del curs del riu Ebre. La seva extensió és de quatre hectàrees i mitja, la qual cosa confirma que era una ciutat de gran importància. Hi ha discrepàncies, però, sobre si era la capital o no d'aquest territori.\nLa vista des del Castellet de Banyoles | Turisme Ribera d'Ebre\nEl jaciment es va descobrir el 1912 i fa 22 anys que l'equip d'arqueòlegs del Grup de recerca sobre l'Arqueologia de la Complexitat i els Processos d'Evolució Social de la Universitat de Barcelona porta a terme els treballs arqueològics en aquest jaciment. El projecte se centra en conèixer la formació, desenvolupament i dissolució de la cultura ibèrica al curs inferior de l'Ebre entre els segles IX i I aC. En els tres darrers anys les campanyes d'excavació han confirmat el caràcter urbà de l'assentament amb la delimitació de dos nous trams de barris de cases. Separats per un gran carrer de dotze metres de llargada, han aparegut els fonaments d'edificacions de diferent superfície habitable, d'entre els 30 metres quadrats i fins als 250 metres quadrats. Els edificis més grans estarien formats per nombrosos recintes articulats a través d’un pati interior o atri, mentre que les més petites tindrien reduïdes compartimentacions internes. Aquesta evident diferenciació arquitectònica, sostinguda en els barris de cases excavades a la ciutat, reforça la idea d'una forta estratificació social dins la comunitat ibèrica del Castellet de Banyoles i és un clar reflex de la base d'organització sociopolítica del món ibèric a la Ilercavònia durant el segle III aC. Asensio ha subratllat que el que fa excepcional aquest jaciment és el fet que, un cop va ser destruït de forma violenta, no s'hi ha sobreposat cap altre assentament. Això els permet excavar-la sencera. Fins ara n'han tret a la llum un 20% i treballen per abordar el 80% restant.\nAnglaterra espera començar a repartir la vacuna contra la Covid-19 el set de desembre\nAutoritats internacionals insten a continuar provant les vacunes més enllà de l'exigit


Mònica Ramírez acaba en 19a plaça als 50 esquena\nActualitzada 17/11/2018 a les 07:16\nLa piscina del Club Natació Barcelona està acollint el Campionat d’Espanya d’hivern en piscina curta. La representant andorrana més destacada ahir va ser Mònica Ramírez, que va finalitzar en 19è lloc a les sèries dels 50 metres esquena amb un crono de 30”06, que va deixar-la a només 13 centèsimes de classificar-se per a la final B. En aquesta mateixa prova va competir Lea Ricart, que va acabar amb la 38a millor marca amb un temps de 32”39.\nMònica Ramírez va disputar dues proves ahir, ja que també va nedar els 100 metres lliures, on va ser 46a amb un temps de 58”89. Per últim, ahir també va competir Jordan Lecoq, que va finalitzar en 41a posició a les sèries qualificatòries dels 200 metres braça. El jove nedador del Principat va finalitzar l’eliminatòria amb una marca de 2’25”69.\nAvui Mònica Ramírez i Lea Ricart tornen a competir en els 100 metres esquena, i Patrick Pellegrina i Jordan Lecoq ho faran en els 100 metres braça.


Podem La Rioja escenifica la divisió en l’elecció de la seua consellera - À Punt\nPodem La Rioja escenifica la divisió en l’elecció de la seua consellera\nEls dirigents més veterans i la diputada regional, Raquel Romero, discrepen en l’elecció Revuelta després de la renúncia de Martín.\n29 d'agost 2019 - 21:00\nPodem La Rioja ha escenificat la divisió entre els dirigents més veterans i la seua diputada regional, Raquel Romero, quan només falten unes hores per a conéixer la composició del nou govern autonòmic, on una dona d’aquest partit serà la titular d’una conselleria en virtut de l’acord amb el PSOE.\nL’equip tècnic de Podem La Rioja, òrgan de direcció del partit, va designar el passat dia 24 d’agost la secretària del grup a l’Ajuntament de Logronyo, Natzaret Martín, com la seua representant en el futur govern autonòmic. No obstant això, Martín renunciava dimecres passat a ser consellera per no poder compatibilitzar la vida personal, laboral i familiar.\nL’òrgan de direcció del partit morat ha designat aquest dijous Amalia Revuelta, funcionària del govern de La Rioja, com la nova consellera de Participació, Drets Humans i Cooperació, de la qual serà responsable Podem.\nLa proposta que haurà de ser ratificada per la nova presidenta regional socialista, Concha Andreu, que aquesta vesprada donarà a conéixer la composició del seu executiu després de la presa de possessió.\nLes diferències en el partit s’han escenificat perquè l’única diputada de Podem en el parlament regional, Raquel Romero, ha dit que no concedeix validesa a la reunió de l’equip tècnic i que ella no sap qui l’ha convocada. L’exsecretari general de Podem La Rioja i membre de l’equip tècnic, Francisco Garrido, ha contestat que Romero, “si haguera volgut”, podia haver participat en aquesta reunió, en la qual “hi havia quòrum per a adoptar decisions”.


EL CADÍ LA SEU ES CONSOLIDA EN QUARTA POSICIÓ AMB UNA NOVA VICTÒRIA – Pirineus TV\nEl Cadí La Seu es consolida en quarta posició a la Lliga després d’haver aconseguit la vuitena victòria de la competició per 65 a 48 contra un Spar Gran Canaria que ha lluitat fins el final. En el partit han debutat Júlia Soler i Laia Ribes, la tercer jugadora més jove a competir amb el primer equip del Sedis.\nLa cita ha començat amb molta intensitat per part dels dos equips amb un intercanvi de cistelles entre Sika Koné, del conjunt canari i Irati Etxarri. Tot i que l’Spar Gran Canaria s’ha imposat en el marcador els primers minuts, les blanc-i-blaves amb l’ajuda de Júlia Soler, junt amb Irati Etxarri, Mikayla Pivek i Laura Peña han tancat la primera part amb gairebé 20 punts d’avantatge.\nL’equip canarí ha començat la segona meitat amb gran intensitat, el que ha obligat el Cadí La Seu a seguir el ritme per mantenir la distància al marcador. Els últims minuts de partit han permés que el Palau veiés el debut de Laia Ribes i l’onzena jornada ha finalitzat sense més complicació pel Cadí La Seu.\nAmb aquesta nova victoria les de Canut es troben un pas més a prop de poder disputar la Copa de la Reina.\nParlen al vídeo: BERNAT CANUT, ENTRENADOR CADÍ LA SEU - JOSE CARLOS RAMOS, ENTRENADOR SPAR GRAN CANARIA